|  |
| --- |
|  |

Na temelju čl. 48. st. 4. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23) i čl. 25. toč. 16. Statuta Općine Stubičke Toplice („Službeni glasnik Krapinsko-zagorske županije“ 16/09, 09/13, 15/18 i 7/21), Općinsko vijeće Općine Stubičke Toplice na \_\_\_\_\_. sjednici, održanoj \_\_\_ prosinca 2024., donosi

**O D L U K U**

**O MJERILIMA ZA FINANCIRANJE PREDŠKOLSKOG ODGOJA I OBRAZOVANJA NA PODRUČJU OPĆINE STUBIČKE TOPLICE**

**Članak 1.**

Odlukom o mjerilima za financiranje predškolskog odgoja i obrazovanja na području Općine Stubičke Toplice (dalje: Odluka) propisuju se mjerila temeljem kojih se osiguravaju sredstva za financiranje javnih potreba u djelatnosti predškolskog odgoja i obrazovanja na području Općine Stubičke Toplice i mjerila za sudjelovanje roditelja u ekonomskoj cijeni programa Dječjeg vrtića „Zvirek“, visina sufinanciranja djelatnosti, izvještavanje te provođenje programa predškole ustanova predškolskog odgoja na području Općine Stubičke Toplice i obrta za obavljanje djelatnosti dadilja.

**Članak 2.**

Javne potrebe u djelatnosti predškolskog odgoja, a za koje se sredstva osiguravaju u Proračunu Općine Stubičke Toplice su:

* redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima (dalje: redoviti program),

− program predškole.

Dječji vrtić „Zvirek“ može provoditi i ostale programe predškolskog odgoja koji se uređuju posebnim odlukama i čija se cijena plaća zasebno od cijene korištenja redovitog programa.

**Članak 3.**

Općina Stubičke Toplice osigurava Dječjem vrtiću „Zvirek“ prostor i opremu za trajno obavljanje djelatnosti, sredstva za investicijsko održavanje i popravak objekata i opreme, te sredstva za plaće potrebnog broja stručnih i ostalih radnika, sukladno važećim odredbama Državnog pedagoškog standarda predškolskog odgoja i naobrazbe.

**Članak 4.**

Sredstva za programe javnih potreba u području predškolskog odgoja u Općini Stubičke Toplice osiguravaju se iz sljedećih izvora:

* Proračuna Općine Stubičke Toplice,
* Proračuna Republike Hrvatske,
* Proračuna jedinice grada/općine u kojoj dijete i njegovi roditelji imaju prebivalište,
* Participacije roditelja – korisnika usluga u iznosu razlike ekonomske cijene i iznosa koji sufinancira Općina Stubičke Toplice, grad/općina, odnosno nadležna državna tijela,
* te ostalih izvora sukladno zakonu.

**Članak 5.**

Ekonomska cijena za korištenje redovitih programa koji se provode u Dječjem vrtiću „Zvirek“ iznosi 520,00 eura mjesečno, a obuhvaća troškove utvrđene Državnim pedagoškim standardom predškolskog odgoja i obrazovanja, odnosno sljedeće troškove: izdatke za radnike (bruto plaće, naknade i materijalna prava radnika); prehranu djece; uvjete boravka djece (materijalni izdaci, energija i komunalije, tekuće održavanje objekta i opreme), nabavu namještaja i opreme i nabavu sitnog inventara.

**Članak 6**.

Općina Stubičke Toplice sufinancira djelatnost Dječjeg vrtića „Zvirek“ na području Općine Stubičke Toplice, na način da osigurava sredstva za podmirivanje dijela troškova ekonomske cijene, i to djeci s prebivalištem na području Općine Stubičke Toplice čiji roditelji/roditelj s kojima žive u zajedničkom kućanstvu imaju prebivalište na području Općine Stubičke Toplice.

Iznimno od odredbe stavka 1. ovog članka, Općina Stubičke Toplice osigurava sredstva za podmirivanje dijela troškova ekonomske cijene i djeci s prijavljenim boravkom na području Općine Stubičke Toplice, smještenoj u udomiteljskim obiteljima na području Općine Stubičke Toplice kod udomitelja koji imaju prebivalište na području Općine Stubičke Toplice kao i skrbnicima i posvojiteljima ukoliko skrbnici i posvojitelji te djeca imaju prebivalište na području Općine Stubičke Toplice.

**Članak 7.**

Općina Stubičke Toplice sufinancira boravak prvog djeteta u Dječjem vrtiću „Zvirek“ u iznosu od 387,28 eura mjesečno.

Općina Stubičke Toplice sufinancira boravak drugog djeteta u Dječjem vrtiću „Zvirek“ u iznosu od 400,55 eura mjesečno.

Općina Stubičke Toplice financira boravak trećeg i svakog sljedećeg djeteta, koji istovremeno koriste redoviti program Dječjeg vrtića „Zvirek“, u cijelosti.

Boravak djece čiji je roditelj hrvatski ratni vojni invalid (HRVI) iz Domovinskog rata, dijete roditelja s invaliditetom (jedan roditelj s invaliditetom 100% ili oba roditelja s ukupnim invaliditetom više od 100%), za dijete iz obitelji u kojoj ima djece s teškoćama u razvoju, Općina Stubičke Toplice sufinancira u iznosu 413,82 eura mjesečno.

Boravak djece samohranog roditelja (roditelj koji sam skrbi za svoje dijete i uzdržava ga) ili iz jednoroditeljske obitelji (obitelj koju čine dijete, odnosno djeca i jedan roditelj) i boravak djece s utvrđenim teškoćama u razvoju Općina Stubičke Toplice sufinancira u iznosu od 447,01 eura mjesečno.

Ukoliko roditelj – korisnik usluge ostvaruje za dijete pravo na sufinanciranje po osnovi više kriterija, tada će se primijeniti kriterij koji je za njega najpovoljniji, ali se prava na umanjenje ne kumuliraju.

**Članak 8.**

Općina Stubičke Toplice će predškolskoj ustanovi drugog osnivača, a koja izvodi program javnih potreba u predškolskom odgoju za djecu s područja Općine Stubičke Toplice, osigurati novčana sredstva najmanje u visini 74,48% ekonomske cijene programa Dječjeg vrtića „Zvirek“, najviše 74,48% od utvrđene ekonomske cijene Dječjeg vrtića „Zvirek“, za svako dijete s područja Općine Stubičke Toplice uključeno u redovite programe, ako Dječji vrtić „Zvirek“ nema dovoljan kapacitet za smještaj djece koju roditelji žele smjestiti u Dječji vrtić „Zvirek“.

Udio roditelja u cijeni smještaja djece prema prethodnom stavku i članku 15. ove Odluke ne može se dodatno umanjiti sukladno članku 7. ove Odluke.

Rješenje o sufinanciranju iz stavka 1. ovog članka, po pojedinačnom zahtjevu roditelja, donosi Jedinstveni upravni odjel Općine Stubičke Toplice.

**Članak 9.**

U dječji vrtić „Zvirek“ može se upisivati djecu s područja drugih općina i gradova, ako su upisana sva djeca s prebivalištem na području Općine Stubičke Toplice prema dostavljenim zahtjevima i ako domicilna općina, odnosno grad izda zaključak (suglasnost) nadležnog tijela o sufinanciranju programa za to dijete.

**Članak 10.**

Radi dokazivanja prava na (su)financiranje sukladno članku 7. ove Odluke, roditelji – korisnici su dužni dostaviti Dječjem vrtiću „Zvirek“:

- dokaz o prebivalištu (uvjerenje o prebivalištu ili preslika osobne iskaznice) za roditelje s kojima dijete živi u zajedničkom kućanstvu (oba roditelja/samohranog roditelja) i dijete koje se upisuje u Dječji vrtić „Zvirek“,

- dokumentaciju kojom se dokazuju olakotne okolnosti iz članka 7. ove Odluke (potvrdu/rješenje nadležnog tijela o statusu HRVI iz Domovinskog rata za roditelja, potvrdu/rješenje nadležnog tijela kojim se dokazuje stupanj invaliditeta roditelja, potvrdu dječjeg vrtića o broju upisane djece iz istog obiteljskog domaćinstva, nalaz i mišljenje prvostupanjskog tijela vještačenja za djecu s teškoćama u razvoju, sudsku presudu o raskidu braka, smrtni list ili drugu javnu ispravu kojom se dokazuje status jednoroditeljske obitelji/samohranog roditelja), odnosno drugi valjani dokazi kojima se dokazuje okolnost povoljnijeg sudjelovanja roditelja u ekonomskoj cijeni.

**Članak 12.**

Program predškole u trajanju do 250 sati obvezan je za svu djecu u godini dana prije polaska u osnovnu školu, s tim da je za djecu koja pohađaju vrtić integriran u redoviti program predškolskog odgoja dječjeg vrtića.

Općina Stubičke Toplice će osigurati provođenje programa predškole za djecu koja nisu uključena u redovite programe predškolskog odgoja, a sredstva za provedbu programa predškole osiguravaju se iz državnog proračuna i iz proračuna Općine Stubičke Toplice.

**Članak 13.**

Dječji vrtić iz članka 7. ove Odluke je dužan u roku od 8 dana prijaviti Općini Stubičke Toplice svaku promjenu koja može utjecati na iznos sredstava kojima Općina Stubičke Toplice sufinancira troškove ekonomske cijene, a po završetku pedagoške godine dužan je Općini Stubičke Toplice dostaviti izvješća o radu i financijska izvješća za prethodnu pedagošku godinu.

Dječji vrtić „Zvirek“ utvrđuje iznos za koji se umanjuje participacija roditelja po danu opravdanog izostanka djeteta, odnosno za vrijeme korištenja godišnjeg odmora, kao i iznos iz članka 7. ove Odluke.

**Članak 14.**

Cijena za korištenje usluga Dječjeg vrtića „Zvirek“ plaća se najkasnije do petnaestog dana tekućeg mjeseca za prethodni mjesec.

Općina Stubičke Toplice će plaćati svoje obveze, koje proizlaze iz ove Odluke, na temelju ispostavljenog zahtjeva i računa od strane dječjih vrtića i obrta.

Ispostavljeni zahtjev treba sadržavati podatke o broju djece upisane u predškolske programe i iznosu sufinanciranja za svako pojedino dijete kao i osnovu na temelju koje je isti iznos utvrđen.

Račun treba dostaviti do 10. u mjesecu za protekli mjesec. Rok plaćanja je najkasnije 30 dana od roka za dostavu računa.

**Članak 15.**

Općina Stubičke Toplice će sufinancirati uslugu čuvanja, brige i skrbi o djetetu predškolske dobi koju provode obrti za obavljanje djelatnosti dadilja na način kako je određeno za sufinanciranje predškolske ustanove drugog osnivača u članku 8. te člancima 13. i 14. ove Odluke.

**Članak 16.**

Ova Odluka stupa na snagu osmog dana od dana objave u „Službenom glasniku Krapinsko-zagorske županije“.

Stupanjem na snagu ove Odluke prestaje važiti Odluka o mjerilima za financiranje predškolskog odgoja i obrazovanja na području Općine Stubičke Toplice („Službeni glasnik Krapinsko-zagorske županije“ 31/16, 16/21, 55a/21, 48/22, 26/23).

KLASA: 024-04/24-01/10

URBROJ: 2140-27-2-24-\_\_\_\_

Stubičke Toplice, \_\_\_\_ prosinca 2024.

PREDSJEDNIK

Tomislav Mlinarić